קתלין בייקר

ביוגרפיה

בייקר נולדה וגדלה בווינסטון סיילם, קרוליינה הצפונית. אמה ואחותה הבוגרת אף הן שחייניות מצטיינות. בשנת 2010 הובחנה כלוקה במחלת קרוהן. היא התאמנה בהדרכתו של דייוויד מארש בשארלוט ב-SwimMAC Carolina ולומדת באוניברסיטת ברקלי.

2013

באליפות ארצות הברית שנערכה בשנת 2013 סיימה בייקר במקום רביעי במשחה ל-50 מטר גב ופעמיים במקום שישי, במשחה ל-100 מטר גב ובמשחה ל-200 מטר גב.

2014

באליפות הפאן פסיפיק בשחייה שנערכה בגולד קוסט, קווינסלנד, אוסטרליה באוגוסט 2014 סיימה בייקר במקום תשיעי במשחה ל-100 מטר גב בתוצאה של 1:00.35 דקות. בשלב המוקדמות היא סיימה במקום חמישי כללי ושלישי מבין השחייניות האמריקאיות בתוצאה של 1:01.09 דקות ומאחר ורק שתי שחייניות מכל מדינה עולות לשלב הגמר היא שחתה בגמר ב', אותו כאמור היא ניצחה. נוסף לכך, היא סיימה במקום 12 במשחה ל-200 מטר גב בתוצאה של 2:13.38 דקות.
באליפות העולם (בריכת 25 מטר) שנערכה בדוחה, קטר בדצמבר אותה שנה זכתה בייקר במדליית כסף, לאחר ששחתה בשלב המוקדמות במשחה שליחות 4x50 מטר חופשי, כשחיינית שלישית היא שחתה ב"זינוק שליחות" תוצאה של 24.90 שניות. נוסף לכך, היא סיימה במקום שישי במשחה ל-100 מטר גב בתוצאה של 57.07 שניות, במקום 11 במשחה ל-200 מטר גב בתוצאה של 2:04.99 דקות ובמקום תשיעי במשחה שליחות 4x100 מטר מעורב. את סגנון הגב היא שחתה בתוצאה של 58.46 שניות.

2015

באליפות העולם שנערכה בקאזאן, רוסיה באוגוסט 2015 סיימה בייקר במקום שמיני במשחה ל-100 מטר גב בתוצאה של 59.99 שניות, בשלב חצי הגמר היא קבעה תוצאה של 59.63 שניות. היא סיימה במקום רביעי במשחה שליחות 4x100 מטר מעורב לאחר ששחתה בשלב המוקמות. את סגנון הגב היא שחתה בתוצאה של 59.98 שניות.

מדליית זהב אולימפית

במבחנים האמריקאים לאולימפיאדת ריו דה ז'ניירו (2016) שנערכו באומהה, נברסקה בסוף יוני ובתחילת יולי 2016 סיימה בייקר במקום שני, במשחה ל-100 מטר גב בשיא אישי חדש של 59.29 שניות, אחרי אוליביה סמוליגה (59.02 שניות) ונכללה בנבחרת האמריקאית למשחקים האולימפיים. במשחקים עצמם, היא זכתה בשתי מדליות, זהב וכסף. מדליית זהב, במשחה שליחות 4x100 מטר מעורב ביחד עם לילי קינג, דנה ולמר וסימון מנואל בתוצאה של 3:53.13 דקות, לפני אוסטרליה (3:55.00 דקות) ודנמרק שקבעה שיא אירופה חדש של 3:55.01 דקות. את סגנון הגב היא שחתה בתוצאה של 59.00 שניות. מדליית כסף, במשחה ל-100 מטר גב בתוצאה של 58.75 שניות, אחרי קטינקה הוסו מהונגריה שקבעה שיא לאומי חדש של 58.45 שניות ולפני קיילי מאס מקנדה ופו יוהנהוי מסין שקבעו כל אחת שיא לאומי חדש של 58.76 שניות. הן בשלב המוקדמות והן בשלב חצי הגמר היא קבעה שיא אישי חדש של 58.84 שניות ועלתה ראשונה לגמר.

2017

באליפות ארצות הברית שנערכה באינדיאנפוליס, אינדיאנה ביוני 2017 ושהיוותה את המבחנים האמריקאים לאליפות העולם, זכתה בייקר ב-3 מדליות, 2 זהב ו-1 כסף. מדליות זהב, במשחה ל-100 מטר גב בשיא אישי חדש של 58.57 שניות, במשחה ל-200 מטר גב בשיא אישי חדש של 2:06.38 דקות ומדליית כסף, במשחה ל-50 מטר גב בשיא אישי חדש נוסף של 27.69 שניות. באליפות העולם עצמה שנערכה בבודפשט, הונגריה ביולי היא זכתה ב-3 מדליות, אחת מכל סוג. מדליית זהב, במשחה שליחות 4x100 מטר מעורב ביחד עם לילי קינג, קלסי וורל וסימון מנואל בשיא עולם חדש של 3:51.55 דקות, לפני רוסיה שקבעה שיא אירופה חדש של 3:53.38 דקות ואוסטרליה (3:54.29 דקות), כשחיינית ראשונה היא קבעה במשחה ל-100 מטר גב שיא אישי חדש של 58.54 שניות, מדליית כסף במשחה ל-100 מטר גב בתוצאה של 58.58 שניות, אחרי קיילי מאס שקבעה שיא עולם חדש של 58.10 שניות ולפני אמילי סיבום מאוסטרליה (58.59 שניות) ומדליית ארד, במשחה ל-200 מטר גב בתוצאה של 2:06.48 דקות, אחרי אמילי סיבום (2:05.68 דקות) וקטינקה הוסו (2:05.85 דקות). נוסף לכך, היא סיימה במקום חמישי במשחה ל-50 מטר גב בתוצאה של 27.50 שניות, בשלב חצי הגמר היא קבעה שיא ארצות הברית של 27.48 שניות ועלתה מהמקום השלישי למשחה הגמר.

2018

באליפות ארצות הברית שנערכה באירווין, קליפורניה בסוף יולי 2018 זכתה בייקר ב-3 מדליות זהב, במשחה ל-100 מטר גב בשיא עולם חדש של 58.00 שניות, שיפור לשיא העולם בן השנה של קיילי מאס (58.10 שניות), לפני אוליביה סמוליגה (58.75 שניות) ורגן סמית' שקבעה שיא עולם חדש לנוער של 58.83 שניות, במשחה ל-200 מטר גב ביחד עם רגן סמית' שקבעה שיא עולם לנוער בתוצאה של 2:06.43 דקות ובמשחה ל-200 מטר מעורב אישי בשיא אליפות חדש של 2:08.32 דקות, לפני מלני מרגליס (2:09.43 דקות) ואלה איסטין (2:10.84 דקות).